Demisie din echipa În premieră cu Carmen Avram, de la Antena 3. Reporterul Mircea Barbu acuză faptul că orientarea unui material despre refugiați, difuzat duminică seara, nu corespunde cu abordarea inițială. "S-a sugerat o legătură între valul de refugiați și atacurile teroriste", spune reporterul. "Am refuzat să îmi pun numele pe material", a precizat el pentru Paginademedia.ro.

Publicitate

Fostul reporter al emisiunii În premieră cu Carmen Avram, de la Antena 3, a avut o reacție dură după reportajul despre refugiați difuzat aseară pe post. „Aș dori să fie foarte clar că, deși mi-a fost creditat acest material ca fiind realizat de mine, modul în care au fost prezentate faptele nu reprezintă în niciun fel opinia mea, personală sau profesională, cu privire la situația curentă”, a scris Mircea Barbu.

Ediția de aseară a emisiunii În premieră a avut tema „Europa la răscruce” (Video, AICI), iar jurnalistul spune că în cadrul materialului s-a sugerat de mai multe ori „implicit și explicit o posibilă legătură între atacurile teroriste recente, valul de refugiați și Brexit”. „Nu consider că există o legătură între aceste evenimente, ele fiind exploatate de către postul TV în goana după senzațional și audiență, nerespectând niciun fel de normă deontologică”, a mai menționat jurnalistul.

Contactat de paginademedia.ro, Mircea Barbu a explicat că și-a prezentat încă de săptămâna trecută demisia pe fondul neînțelegerilor dintre el și Carmen Avram asupra acestui material. „I-am rugat să nu mă semneze pe acest material. Eu nu pot să-mi pun semnătura pe ceva greșit”, a menționat jurnalistul.

Contactată de Paginademedia.ro, Carmen Avram a răspuns într-un SMS că nu a văzut reacția jurnalistului postată pe Facebook și că nu are nimic de spus.

Fragmente din emisiunea de aseară:

Voce din off: „În vară, un milion de refugiați musulmani intrau în Europa. În toamnă, aveau loc atentatele de la Paris. În ianuarie, tenisiunea de pe continent atingea cote alarmante. În februarie Marea Britanie vorbea deja insistent despre Brexit, ieșirea din Uniunea Europeană, unul dintre motive fiind exact afluxul de refugiați. Cu cinci zile în urmă aveau loc noi acte teroriste la Bruxelles. (...) Marea Britanie nu duce lipsă de islamiști vocali care instigă la ură împotriva creștinilor.”

„Afluxul de refugiați este unul dintre motivele ridicate de Marea Britanie pentru ieșirea din Uniunea Europeană, iar asta îi va afecta și pe români.

Un român din Marea Britanie: Criza refugiaților va avea și are deja repercusiuni, în Marea Britanie. Marea Britanie își va închide granițele chiar și pentru Europa. Dacă acum se pune la vot, mai mult de jumătate dintre britanici vor vota pentru ieșirea din Uniunea Europeană.”

Mircea Barbu a fost reporter la emisiunea În premieră, iar în trecut a fost corespondent în zone de conflict al Adevărul și jurnalist freelancer al unor instituții din România și din Marea Britanie.

Iulia Bunea

iulia.buneapaginademedia.ro